Qed ikun meqjus bħala suċċess il-proġett tal-live in carer li tnieda fil-baġit tas-sena li għaddiet għax familji li għaddejjin minn din l-esperjenza jitkellmu dwar id-differenza li ġab f'ħajjithom. Iżda dan ma jfissirx li m'hemmx diffikultajiet kif wara kollox ikun hemm f'kull proġett pilota. Jirriżulta li l-ikbar sfida qed tibqa' dik li l-anzjani jsibu l-carer. Fil-baġit għal din is-sena, il-Gvern alloka €1 miljun għal dawk l-anzjani li qegħdin jistennew li jidħlu f'dar residenzjali tal-Gvern, biex minflok jagħżlu li jimpjegaw carer li tieħu ħsiebhom f'darhom. Iżda minkejja li l-iskema attirat ħafna anzjani, qed iddewwem il-proċess il-problema ta' nuqqas kbir ta' carers li jissodisfaw il-kriterji tal-iskema. Mill-figuri li kisbet il-gazzetta KullĦadd jirriżulta li mill-100 applikazzjoni li saru għal live in carer kienu 18 li ssodisfaw il-kriterji mfassla. Mit-82 applikant li hemm pendenti għal live in carer, 12 mhumiex eliġibbli u 41 għadhom qed ifittxu carer kwalifikata. Sitta sabu carer Filippina u għalhekk qed jistennew li l-kwalifiki barranin ikunu rikonoxxuti Malta. Biex anzjan ikun eliġibbli għas-sussidju tal-paga tal-live in carer ried ikun fuq il-lista ta' stennija biex jidħol f'dar tal-anzjani, il-carer trid tkun kwalifikata u l-kuntratt ta' impjieg offrut lill-carer għandu jinkludi kundizzjonijiet li jirrispettaw id-drittijiet tal-ħaddiema. "Żewġ elementi li donnhom qed joħolqu ċerti diffikultajiet huma l-fatt li l-applikanti qed isibu diffikultà biex isibu carers għax ma jkunux jafu minn huma dawn il-carers kwalifikati. Min-naħa l-oħra, il-carers ma jafux min qiegħed japplika għal dan is-servizz," spjegat is-Segretarju Parlamentari responsabbli, Justyne Caruana. Biex tissolva din il-problema, is-Segretarjat Parlamentari għad-Drittijiet ta' Persuni b'Diżabbiltà u Anzjanità Attiva se jagħmel sejħa ta' interess biex dawk il-careres li jixtiequ jagħmlu dan ix-xogħol iniżżlu isimhom għand id-Dipartiment tal-Anzjani. B'hekk, peress li huma l-anzjani li jagħżlu l-carer li jixtiequ tieħu ħsiebhom, ikun hemm lista ta' carers disponibbli li jagħtu s-servizz u n-numru ta' anzjani eliġibbli għall-iskema li ma jistgħux isibu carer tonqos. Is-Segretarju Parlamentari Caruana saħqet li min-numru ta' applikazzjonijiet li kienu sottomessi huwa ovvju li dan il-proġett kien suċċess. Fuq kollox, dan il-proġett pilota serva ta' opportunità biex tinkiseb l-esperjenza u l-informazzjoni għal titjib fil-futur. Caruana fakkret li huwa kruċjali li l-anzjani jibqgħu fil-lista ta' stennija biex jidħlu fid-djar residenzjali sa ma jibdew jibbenefikaw mill-iskema tal-live in carers biex ikunu eliġibbli għall-massimu ta' €4,500 biex jiffinanzjaw parti mill-paga tal-carer. Ma naqsitx ukoll referenza għat-titjib li mistenni jkun hemm. "Matul dawn l-aħħar xhur, peress li kien proġett pilota, stajna wkoll nivvalutaw kemm il-mod kif jingħata s-servizz kif ukoll il-kriterji. Huwa ovvju li kien servizz mixtieq ħafna," qalet Caruana. Għal li ġej qed isiru proposti li, fost oħrajn, jibdlu l-kriterji. Qiegħed ikun propost li l-ammont li jitħallas jiżdied iktar minn €4,500, kif ukoll ikun estiż il-kriterju tal-persuni li jistgħu japplikaw. "Dik irridu nirreveduha biex iktar nies jibbenefikaw mill-proġett. Imbagħad, minflok proġett pilota jkun proġett sħiħ," qalet is-Segretarju Parlamentari.